Via Slovakia

Via Slovakia je súbor diaľkových turistických trás na Slovensku. Prioritne sú určené pre pešiu turistiku, pripravuje sa však i trasa pre cykloturistov a motoristov. Za projektom je Slavomír Duchovič a jeho priatelia, ktorí s ním magistrálu trasovali a vyznačovali. Z putovania chodníkom Via Slovakia vznikol aj rovnomenný dokumentárny film.

 Trasy Via Slovakia 
 Trasa okolo Slovenska
 Trasa centrálna
 Trasa zo severu na juh
 Trasa na bicykli
 Trasa autom

 Trasa okolo Slovenska 
Hlavná z trás kopíruje štátnu hranicu a pri dĺžke  dosahuje prevýšenie 38 517 m. Je rozdelená na 18 etáp s dĺžkou od 60 do 140 km. Prechádza všetkými piatimi trojmedziami i krajnými geografickými bodmi Slovenska, vedie cez štyri národné parky, množstvo dedín a miest. Jej hlavným cieľom je ukázať historické, kultúrne i prírodné pozoruhodnosti v pohraničí Slovenska a prevažne využíva značkované trasy, spravované KST.

 Priebeh trasy 
Hlavná trasa, približne kopírujúca hranicu Slovenska začína na Bratislavskom hrade, odkiaľ vedie juhovýchodným smerom na trojmedzie pri Rusovciach a popri Dunaji až po sútok rieky Ipeľ. Tu pokračuje popri rieke Ipeľ, neskôr prekonáva Cerovú vrchovinu, Slovenský kras, Slanské vrchy a Východoslovenskú nížinu, kde vedie okolo najnižšieho bodu krajiny až k trojmedziu pri rieke Tisa. Odtiaľ je vedená severným smerom cez Vihorlatské a Bukovské vrchy na vrch Kremenec, ktorý je najvýchodnejším bodom Slovenska.

Od tohto trojmedzia trasa prakticky kopíruje hrebeň Karpát, pričom z Bukovských vrchov prechádza do Laboreckej vrchoviny, kde v Duklianskom priesmyku prechádza krajným bodom Cesty hrdinov SNP. Magistrála kopíruje hrebeň cez Ondavskú vrchovinu, Busov, Ľubovniansku vrchovinu, Pieniny a Spišskú Maguru do Tatier. Prekonáva hlavný hrebeň Belianskych Tatier a cez Kopské sedlo pokračuje Tatranskou magistrálou cez Štrbské Pleso, Podbanské, Žiarsku dolinu a Baníkovské sedlo do Zuberca. Odtiaľ vedie cez Skorušinské vrchy, Oravskú kotlinu, Oravskú Maguru do Oravských Beskýd na najsevernejší bod Slovenska. Ďalej kopíruje hrebeň Oravských a Kysuckých Beskýd k trojmedziu nad obcou Čierne a ďalej cez Moravsko-sliezske Beskydy a Turzovskú vrchovinu do Makovského priesmyku. Nasledujú Javorníky, Biele Karpaty, trojmedzie na sútoku Moravy a Dyje a Borskou nížinou cez najzápadnejší bod ku hradu Devín a do cieľa na Bratislavskom hrade.

 Trasa centrálna 
Centrálna trasa Via Slovakia spája najzápadnejší a najvýchodnejší bod Slovenska stredom krajiny. Pri dĺžke  prekonáva výškový rozdiel 26 490 metrov a je rozdelená na 5 úsekov. Vedie cez Nové Mesto nad Váhom, Banskú Štiavnicu, Šumiac a Prešov a etapy majú od 147 do 190 km.

 Trasa zo severu na juh 
Táto trasa vedie od najsevernejšieho bodu Slovenska v Oravských Beskydách cez Malú Fatru, Strážovské vrchy a Vtáčnik k najjužnejšiemu bodu pri rieke Dunaj.

 Trasa na bicykli 
Cyklo Via Slovakia je trasovaná existujúcimi cyklotrasami, vedúcimi v blízkosti hraníc.

 Trasa autom 
Táto alternatíva ponúka poznávanie krajiny pohodlným cestovaním autom.

 Referencie 

 Pozri aj 
 Zoznam diaľkových turistických trás na Slovensku
 Cesta hrdinov SNP
 Geografia Slovenska

 Externé odkazy 
 Via Slovakia na turistickej mape

Kategória:Turistické trasy na Slovensku